
הכנסת העשרים
מושב שני
<פרוטוקול מס' 116>
מישיבת הוועדה לקידום מעמד האישה ולשוויון מגדרי
יום שני, י"ג בחשון התשע"ז (14 בנובמבר 2016), שעה 10:00
<סדר היום:>
<תמיכת משרד הרווחה בעמותת חמלה והמקלט לצעירות בהפעלתה>
נכחו:

<חברי הוועדה:> 
עאידה תומא סלימאן – היו"ר
מירב בן ארי

שולי מועלם-רפאלי

עמיר פרץ

חברי הכנסת:
מסעוד גנאים
תמר זנדברג

מאיר כהן

אוסאמה סעדי

בצלאל סמוטריץ' 
<מוזמנים:> 
	מורן מזרחי
	–
	עו"ס, מפקחת מחוז ירושלים, שירות נוער וצעירים, משרד העבודה, הרווחה והשירותים החברתיים

	נילי ג'רבי
	–
	עובדת סוציאלית, עמותת חמלה

	רחל ברנס
	–
	מנהלת, עמותת חמלה

	נועה סתת
	–
	מנהלת המרכז הרפורמי לדת ומדינה

	טל רביב
	–
	עו"ד, מחלקה משפטית - התנועה הרפורמית

	יצחק מזומן
	–
	מנהל מחלקה ציבורית - התנועה הרפורמית

	לורן פוריס
	–
	המרכז הרפורמי לדת ומדינה

	מוחמד יונס
	–
	יו"ר תנועת אופקים


<מנהלת הוועדה:>
דלית אזולאי
<רישום פרלמנטרי:>
הדס גור, חבר המתרגמים
<תמיכת משרד הרווחה בעמותת חמלה והמקלט לצעירות בהפעלתה>
<היו"ר עאידה תומא סלימאן:>

בוקר טוב לכולם, היום ה-14.11.16, אני פותחת את ישיבת הוועדה לקידום מעמד האישה ולשוויון מגדרי. 
אני הזמנתי את הדיון הזה באופן חירומי לאחר שב-4.11 פורסמה כתבה רחבה בעיתון הארץ שעסקה בין היתר בתמיכת משרדי הממשלה בפרויקטים, או משרדי הממשלה מגדילים את תרומתם למאבק בהתבוללות. הכתבה עסקה בשני נושאים עיקריים, כשאחד מהם היה על משרד החינוך, אבל היום אנו מתמקדים יותר במשרד הרווחה ובקשר שלו או בתמיכה שלו בארגון "חמלה" או במקלט שמנהל הארגון הזה. לפי הכותרת, לא הבנתי מה המטרה של המקלט. הארגון מגדיר את המטרה, אני משתמשת במילים מעודנות, בצורה שונה מאשר המשרד מגדיר את המטרה של המקלט. 
באחד מהפרסומים נאמר בכתבה: "העמותה הגדירה שהמטרה שלה זה לסייע לנערות במצוקה מבתים הרוסים הנתונות בסכנת שמד". בגלל שאני לא כל כך בקיאה במושגים, הלכתי וחיפשתי מה זה שמד ואז הבנתי שזה כפייה על יהודי להמיר את דתו, כולל התבוללות אפילו אם זה לא בכפייה.
<שולי מועלם-רפאלי (הבית היהודי):>
גברתי יושבת הראש , אני חושבת שזה נכון בטקסטים הפורמליים אבל היום בשיח, ברשותך, אני אקח את זה להקבלה אחרת שנעשתה סביב המינוח מסירות נפש, שכאילו אמרו "מה אתם קוראים לאנשים למות", אז אני חושבת שאותו דבר קרה גם לשמד. שמד היום בשיח היום יומי בציבור שמשתמש במילים האלה הוא כל יציאה מחוץ למסגרת הנורמטיבית שלהם. זאת אומרת, אם יצאת מהחסידות שלך למקום אחר שהוא נטש את המקום הזה בהגדרה של מי שנשאר שם הלכת לשמד. אני מכירה ואפילו חברי מכיר משפחות שישבו שבעה על ילדים שלהם שלא הלכו לא לדתות אחרות ולא למקומות אחרים, אלא פשוט הפסיקו להיות שייכים למסגרת.
<היו"ר עאידה תומא סלימאן:>
תודה רבה על ההסבר, זה אפילו מחזק יותר את הגישה שאני מדברת עליה, כי שם מדובר על כפייה. את אומרת שאפילו מי שיוצא מהקבוצה באופן וולונטרי, בגלל סיבה - - -

<קריאה:>
לא, לא צריך להמציא תירוצים ולא צריך לחפש - - -
<היו"ר עאידה תומא סלימאן:>
אני לא מנסה להמציא.
<קריאה:>
אני גדלתי במדינה מוסלמית, וכשהסבתא שלי הייתה אומרת "מצמץ" זאת אומרת אל תעבור לדת אחרת. נקודה.
<היו"ר עאידה תומא סלימאן:>
אני רוצה להבהיר משהו, אני לא מנסה לתת הצדקה לשום דבר ולא מנסה להסביר שום דבר. אני רוצה להגיד שפה יש גם כן, אפילו אם זה יציאה מרצון וכאילו יש מאבק ביציאה הזאת. אני בעיני חושבת שאפילו מנקודת מבט כזאת של לנסות להחזיר אנשים שבחרו להיות במקום אחר זה בעיניי כבר כפייה. 

<בצלאל סמוטריץ (הבית היהודי):>
לנסות להחזיר אותם מרצון זה כפייה? הם הלכו מרצון, אז ננסה להחזיר אותם מרצון. הם גם לא הלכו מרצון כי מי - - -
<היו"ר עאידה תומא סלימאן:>
אז אתה תתן לי להציג את העניין ואז אני אתן לך גם כן להתדיין, כפי שנהוג בדרך כלל בוועדות. אוקיי? 

אני באה מתחום העשייה של מקלטי נערות ומקלטי נשים. אני יודעת בדיוק את העשייה המקצועית והראייה המקצועית שמוביל משרד הרווחה בנושא של תמיכה בנערות ובנשים שסובלות מאלימות או מכל מצב שהוא מצוקתי או סיכוני. 
שני דברים מאוד מדאיגים אותי או שלושה דברים שמדאיגים אותי במה שפורסם בארץ, ובגלל זה כינסתי את הישיבה הזאת. אני רואה בחומרה רבה עצם העובדה, ואני רושמת את זה בפרוטוקול, אני רואה בחומרה רבה את זה שמשרד הרווחה בחר לא לשלוח אחראים. 
<מורן מזרחי:>
סליחה, אני ממשרד הרווחה.
<היו"ר עאידה תומא סלימאן:>

אני מבקשת לא לקטוע אותי, תשמעו אותי עד הסוף ואז תגיבו על מה שאני אומרת. אני יודעת מי הגיע מטעם משרד הרווחה. הגעת, גברתי, את, כפי שהבנתי מפקחת מחוזית בירושלים. זה נושא לא בדרג של פיקוח זה נושא של קבלת החלטות של משרד, של מדיניות. היה צריך להגיע מישהו, לפחות ראש האגף האחראי.
<בצלאל סמוטריץ (הבית היהודי):>
אולי העובדות בהארץ לא נכונות- - -

<היו"ר עאידה תומא סלימאן:>
אני רוצה לשמוע את זה מאנשים אחראים שמקבלים החלטות של מדיניות לא מדרג מקצועי ביצועי. נורמלי?

<בצלאל סמוטריץ (הבית היהודי):>
אני תמיד בעד חיזוק הכנסת.
<היו"ר עאידה תומא סלימאן:>
יופי, מצויין אז אתה צריך לתמוך במה שאמרתי עד עכשיו. דבר ראשון מדאיג מאוד את רשימת השמות, ואנחנו פה יכולים להתווכח הארץ צדק, הארץ לא צדק, אבל יש דו"ח של מבקר מדינה שפורסם ב-2014 שהעיד על קשר בין אנשי חמלה לאנשי להבה , וכולנו יודעים מי זה להבה ומה זה חמלה. 

נדרש משרד הרווחה בדו"ח של מבקר המדינה, לקיים בדיקה מחודשת בנושא הזה לאחר תקופה מסוימת, כדי להיות בטוחים שהקשר הזה לא קיים. אנחנו מדברים על אנשים שהם במנהיגות של ארגון להבה. אנחנו לא מדברים על אנשים מהשורה. אנחנו מדברים על בנצי גופשטיין ועל ענת גופשטיין ועל עוד רשימה של שמות שהם גם עבדו בארגון הזה. בואו לא נתמם. בואו לא נתמם. אנחנו יודעים מה העשייה של בנצי גופשטיין ובגלל זה הוא הגיש התפטרות מהנהגת חמלה, ובכל זאת החליטו לקחת אותו לעזור בגיוס משאבים וכספים לארגון הזה לתקופה נאמר שהיא נסיונית. אני לא יודעת אם תמה התקופה הזאת או אם עדיין עובדים. אשתו קיבלה כסף על איתור נערות אוקיי? אני לא יודעת איזה סוג של עבודה מקצועית מתקיימת שם.
<בצלאל סמוטריץ (הבית היהודי):>
ובנצי גופשטיין יושב בכלא עכשיו?

<תמר זנדברג (מרצ):>
אתה ניהלת ישיבה שבה הוא היה אורח כבוד.
<היו"ר עאידה תומא סלימאן:>
חבר הכנסת סמוטריץ', אתה יודע טוב מאוד איפה הוא יושב.
<תמר זנדברג (מרצ):>
מי שמעודד גזענות ואלימות, זה לא דמוקרטיה.
<היו"ר עאידה תומא סלימאן:>
אני לא נתתי זכות דיבור. יש שני דברים שמאוד מדאיגים. ואמרתי בהתחלה יש שני דברים ושלושה דברים אפילו. 
ארגון להבה הוא ארגון לא רשום בשום מקום ואין שום ביקורת עליו מבחינת הזרמת כספים. כאשר אני רואה אנשים מובילים בארגון להבה מקבלים משכורת על עשייה שאמורה להיות מקצועית גרידא ומובלת ע"י משרד הרווחה במדינת ישראל זה מעורר שאלות.

<בצלאל סמוטריץ (הבית היהודי):>
ספקולציה.
<היו"ר עאידה תומא סלימאן:>
ספקולציה או לא ספקולציה, אדוני, משרד הרווחה צריך לתת תשובות על זה. משרד הרווחה הוא זה שמזרים את הכסף לארגון חמלה. 

<בצלאל סמוטריץ (הבית היהודי):>
חמלה.
<תמר זנדברג (מרצ):>
אין שום חמלה בדבר הזה.
<היו"ר עאידה תומא סלימאן:>
חמלה, קשה לי לעשות את הקשר הזה. 

<בצלאל סמוטריץ (הבית היהודי):>
אתן מגינות על נשים - - -

<תמר זנדברג (מרצ):>
כשמדברים אלי ברבים אני מבינה שיש בעיה בטיעון. שב בשקט. אתה. 
<בצלאל סמוטריץ (הבית היהודי):>
אתן, אלה שצועקות כל היום זכויות נשים רק שנוח לכן ומסתדר לכן.
<תמר זנדברג (מרצ):>
השוביניזם שלך כבר קפץ כמה פעמים הנה הוא יוצא שוב. אני בטח צריכה לשתוק ולתת לך לדבר. זה יוצא לבד, לא צריכה לעשות הרבה. 
<היו"ר עאידה תומא סלימאן:>
תשמעו, אפשר להעביר את זה עכשיו לממדים אישיים ולהתקוטט ולפוצץ את הישיבה ואני לא אתן לזה לקרות. יש לי עניין בלחקור את הנושא הזה ואני אעשה את זה בוועדה. אז אני מבקשת או שתורמים לדיון הזה כדי לדעת כספי הציבור לאן הולכים ואיך משתמשים בהם וכדי לדעת אם משרד הרווחה במדינת ישראל אחראי על הנחלת ערכים גזעניים בתוך המוסדות שהוא מממן. או שתורמים לדיון הזה או בבקשה. אני לא ארשה להסיט את הדיון.
יש לי את השאלות האלה. איזה סוג של עבודה סוציאלית מתקיימת בתוך מקום כזה, מה הרקע האידיאולוגי שמוביל את העשייה הזאת, כאשר הארגון אומר בצורה הכי ברורה שהוא רוצה להציל את אותן הנערות לפני שהן תגענה לכפר הערבי, כמובן, ולפני שיוולד להן אחמד בין משה. זה בפרסומים של הארגון שמפעיל את המקלט הזה. 

<בצלאל סמוטריץ (הבית היהודי):>
לפני כמה שנים הפרסומים האלה?

<היו"ר עאידה תומא סלימאן:>
אני לא יודעת לפני כמה פרסומים, אני לא שמעתי ששינו. אני חושבת שזה לא לפני הרבה זמן ואני לא בטוחה ששינו את האידאולוגיה שלהם פתאום.

<נילי ג'רבי:>
זה לפני 15 שנה אולי.
<היו"ר עאידה תומא סלימאן:>
לפני 15 שנה? אז שיניתם את האידיאולוגיה שלכם בינתיים? מי גברתי?

<נילי ג'רבי:>
אני עובדת הסוציאלית של המקום.
<היו"ר עאידה תומא סלימאן:>
הרבנית רחל ברנס?

<נילי ג'רבי:>
לא זאת המנהלת.
<היו"ר עאידה תומא סלימאן:>
אז יש לך שם נכון?

<נילי ג'רבי:>
נילי ג'רבי.
<היו"ר עאידה תומא סלימאן:>
נילי ג'רבי, העובדת הסוציאלית ששמך גם הוזכר בתוך התחקיר הזה. בבקשה, גברתי.

<נילי ג'רבי:>
אני עובדת שם מ-2005, מאז יש לנו פיקוח צמוד של משרד הרווחה, ליווי צמוד. יש שקיפות מלאה לעבודה שלנו. כל רשימת הבנות, כל חודש, אנחנו שולחים לפיקוח כדי שיעברו על השמות. כל הבנות הן נערות בסיכון ומצוקה ממשפחות חרדיות ודתיות שהגיעו לכל מיני מצבי סיכון ומצוקה, אם זה בא מפגיעה מינית, אם זה בא מגילוי עריות, אם זה בא מבנות שלא התאימו את עצמן לחברה החרדית. ומה לעשות אנחנו לא יכולים להגיד להורים שלהם מה לעשות והם הרבה פעמים פשוט מגלגלים אותן החוצה. ואז אנחנו קולטים את הבנות האלה ועוזרים להן להשתקם ולהשתלב שוב במסגרות נורמטיביות.

<היו"ר עאידה תומא סלימאן:>
מה זה נורמטיביות? 
<נילי ג'רבי:>
בתי ספר בעיר, שירות לאומי בגלל שהן נערות ממשפחות דתיות או עבודה.
<היו"ר עאידה תומא סלימאן:>
הן חוזרות למשפחות שלהן?

<נילי ג'רבי:>
חלקן כן וחלקן לא. תלוי מי. אם בנות הגיעו אלינו בגלל שהבית הוא בעייתי אז לפעמים הן גם לא יכולות לחזור למשפחות. רוב הבנות - - -

<היו"ר עאידה תומא סלימאן:>
חלק מהנערות האלה גם כן נמצאות, בדיוק בגלל המשפט שהקראתי לפני רגעים?
<נילי ג'רבי:>
אין לנו אף בת שהייתה בכפר.
<היו"ר עאידה תומא סלימאן:>
אף בת שהייתה בכפר, כלומר שיניתם את היעד שלכם.

<נילי ג'רבי:>
אנחנו עובדים כדי לעזור לנערות בסיכון ממשפחות חרדיות ודתיות מכל קשת המצבי סיכון שיש, כן, בזה אנחנו מטפלים. כמו במגזר הרגיל כל הבעיות שיש במגזר הרגיל - - -
<היו"ר עאידה תומא סלימאן:>
כאשר נאמר שיש לכם עובדת שמקבלת כסף על איתור נערות.
<נילי ג'רבי:>
היא כבר לא עובדת אצלנו והיא גם איתרה נערות שלא היו בקשר עם ערבים. אז שהיא הפנתה אלינו גם בת מקריית ארבע למשל שהייתה לה בעיה עם המשפחה שלה, פשוט היא ברחה מהבית - - -

<היו"ר עאידה תומא סלימאן:>
מתי היא סיימה את העבודה שלה איתכם?

<נילי ג'רבי:>
לפחות שנתיים ובנצי גופשטיין עוד לפני זה, הוא לא בקשר איתנו. גם כשהוא היה בעמותה, הוא לא התערב בעבודה המקצועית שלנו והיו להם חילוקי דעות בעמותה. בסוף החליטו להיפרד, בגלל כל הבעיות שזה גרם. כי אנחנו עובדים עבודה מאוד - - -
<מירב בן ארי (כולנו):>
באיזה גיל הבנות שנמצאות ?

<נילי ג'רבי:>
מגיל 14 עד גיל 25.

<מירב בן ארי (כולנו):>
את מודעת לדיורית נגיד שפתחו עמותת אותות, אתן מודעות אליהם של הצעירות החרדיות ודתיות שיכולות אחרי זה לעבור לדירות.

<היו"ר עאידה תומא סלימאן:>
של השירות לאומי?

<מירב בן ארי (כולנו):>
כן.
<נילי ג'רבי:>
כן. אנחנו הפננו לשם בת שסיימה אצלנו באוגוסט, היא עושה שירות לאומי, היא גרה שם.

<היו"ר עאידה תומא סלימאן:>
מי נמצא מטעם הארגון פה?

<רחל ברנס:>
אני רחל ברנס מנהלת המקום, ואני מאוד אשמח שתבואי לבקר אצלנו ותעברי מנערה לנערה, אני אתן לך את זה פתוח.
<תמר זנדברג (מרצ):>
את מנהלת ההוסטל?
<רחל ברנס:>
כן, גם גרה במקום.
<תמר זנדברג (מרצ):>
וההוסטל מופעל על ידי עמותה.
<היו"ר עאידה תומא סלימאן:>
כן. אבל אין אף אחד מהנהלת הארגון?

<רחל ברנס:>
אני המנהלת של המקום.
<היו"ר עאידה תומא סלימאן:>
את המנהלת, אני מדברת על הנהלת העמותה.

<רחל ברנס:>
לא שידוע לי.
<תמר זנדברג (מרצ):>
שנייה, סליחה גם שאיחרתי, אולי זה נאמר לפני זה. פשוט שנבין את העובדות קודם כל. עמותת חמלה זו עמותה שמנהלת את ההוסטל שאת מנהלת. זו עמותה שרק מנהלת את ההוסטל הזה, זה עמותה לשם הפעלת ההוסטל או שיש עוד דברים שהעמותה עושה?

<רחל ברנס:>
יש גם סיוע לנזקקים שזה חבילות מזון ובחגים וכאלה.

<תמר זנדברג (מרצ):>
אתן לא יודעות כי אתן בהוסטל. אם עושים עוד דברים שהדברים האלה זה פוגרומים או ניסיונות לפוצץ חתונות או דברים כאלה אז אנחנו רוצים לדעת את זה.
<קריאה:>
אבל זו לא העמותה הזאת.
<תמר זנדברג (מרצ):>
אני רוצה לברר, אני מבינה שהעמותה מפעילה את ההוסטל. אני רוצה לדעת אם העמותה עושה עוד דברים.

<היו"ר עאידה תומא סלימאן:>
שנייה, שנייה בואו נעשה סדר בעניינים. ח"כ זנדמן אני מבקשת. אני לא במקרה שאלתי אם יש מישהו או מישהי שמייצג את הארגון.

<תמר זנדברג (מרצ):>
את העמותה.
<היו"ר עאידה תומא סלימאן:>
את העמותה, ארגון. זה לא ארגון עמותה? עמותה זה ארגון. אני שאלתי אם יש מישהו שמייצג את העמותה כי יש שאלות שהארגון עצמו, העמותה עצמה חייבת לתת עליהם דין וחשבון. אני מבינה שאתם צוות מקצועי בהוסטל.

<נילי ג'רבי:>
יש רשם העמותות שבודק אותנו כל שנה.
<היו"ר עאידה תומא סלימאן:>
גברתי, אני לא שאלתי אם רשם העמותות בודק את העמותה. וזכותי לשאול. אתן הצוות עשיתן בשכל, המשרד שלח את המפקחת, הארגון שלח את הצוות כאילו המקצועי, עכשיו כולנו נשב ונדבר בעיניינים מקצועיים ולא נשאל את השאלות האמתיות כי אין מי לענות על השאלות האלה ואין בסמכותכן כנראה לענות על השאלות האלה, וזה ביזיון מה שנקרא לבית הזה. זה ביזיון לבית הזה וזה ביזיון לישיבות של וועדה בתוך כנסת ישראל.

<תמר זנדברג (מרצ):>
אז אין מה, אין גם משרד המשפטים אפילו.
<היו"ר עאידה תומא סלימאן:>
משרד המשפטים החליט שהוא לא מגיע. מה מנסים להסתיר בחוסר הנוכחות הזאת. מה מנסים להסתיר? כנראה אפילו את השאלות האלה לא כדאי לשאול כי אין מי לענות עליהם. עצם העובדה שמשרדי הממשלה שמופיעים באופן סדיר בדיונים של הוועדה הזו מחליטים היום להצביע ברגליים ולא להגיע לוועדה זה מעורר חשש יותר גדול מאשר הכתבה הזאת.

<בצלאל סמוטריץ (הבית היהודי):>
או שהפוך, או שזה כל כך מופרך - - -
<היו"ר עאידה תומא סלימאן:>
באמת, לא היו יכולים להגיע ולהגיד זה מופרך.
<בצלאל סמוטריץ (הבית היהודי):>
אפשר לקבל את רשות הדיבור ?

<היו"ר עאידה תומא סלימאן:>
ביקש קודם כל ח"כ מאיר כהן בבקשה.

<מאיר כהן (יש עתיד):>
שלום גברתי. היות והייתי בביקור במוסד הזה כשר הרווחה, ראיתי לנכון לבוא לכאן ולספר. גם לאוזניי הגיעו אז תלונות לפני מה שבהארץ כתבו, שאכן עומדים גופים שהם גופים מאוד קיצוניים, חלקם הוזכרו כאן, מאחורי המקום הזה, ואחרי העמותה שמפעילה את המקום הזה. אנחנו בדקנו, אני חייב להגיד שלא נעשתה איזו בדיקה לעומק, כי זה היה ממש בשלהי התקופה שלי ואני עזבתי. אבל מה שחשבתי שראוי שאני אעשה זה שאני אגיע פיזית למקום. 

אני נפגשתי במקום עם כמדומני 25 בנות במהלך יום שלם, הגעתי לשם מהבוקר עד אחרי הצהריים. היה חשוב לי מאוד לדבר עם הבנות ולראות מאיפה הרקע כי חשבתי שבאמת זה יתן לי תמונה כללית. להוציא נערה אחת שהייתה במזרח ירושלים, בניגוד לרצונה, אני שאלתי אותה עשרות פעמים, כל הבנות שהיו שם, בנות על קצה הרצף, בנות עם בעיות קשות מאוד ועם חוסר עורף משפחתי. זה מה שאני ראיתי שם. 

אני אומר בוודאות, ובצורה שלא משתמעת לשני פנים, הקשר של חמלה עם גופשטיין בעבר ועם אנשים כאלה הוא קשר פסול. אסור לשום משרד להיות בקשר עם גופים כאלה ולא לתקצב אותם לא ככה ולא בעקיפין. אם המשרדים לא בדקו את העמותות, ואם רשם העמותות לא בדק לפני ולפני את העמותות, הוא צריך לבדוק אבל צריך מאוד מאוד להזהר. 

אינני יודע מה קורה שם, אני יכול להעיד שלפני שנתיים יצאתי מהמקום הזה עם תחושה יוצאת מן הכלל, שיש למשרד הרווחה מקומות שבהם נותנים את הטיפול הטוב ביותר. בדיוק באותה תחושה יצאתי לאחר שהקמתי מוסדות כאלה במגזר הערבי, שם נתקלתי בדיוק באותם סיפורים של משפחה שהבת שלהם הלכה לגור בתל אביב, דבר שהיה לצנינים בעיניהם. היא טענה שחייבו אותה והחזירו אותה למגזר, החזירו אותה למוסד וזה היה כמעט דומה. אבל גם זה וגם זה, אני מקבל בהחלט את הזעקה שלך, שמשרדי הרווחה חייבים לבדוק בציציות ולהיות זהירים מאוד מהשתלטות של כל מיני גופים שהם גזענים, מסוכנים לחברה הישראלית באצטלה של עמותות. אבל המקום הזה הוא מקום טוב, צריך מאוד להזהר בכבודם של האנשים שעובדים שם.
<היו"ר עאידה תומא סלימאן:>
ח"כ מאיר כהן, אני מכבדת מאוד את האמירות שלך, אבל את ההשוואה הזו אני לא הייתי עושה.

<מאיר כהן (יש עתיד):>
למה?

<היו"ר עאידה תומא סלימאן:>
כי אנחנו לא דנים עכשיו בעיקרון של האם המשפחות אוהבות את ההתנהגות של הצעירות שלהן, זה לא מה שמדאיג אותי. אני מבינה את זה, אני מבינה שקיים גם כן באוכלוסייה הערבית נורמות מסוימות שהמשפחות חושבות. אני הראשונה שלפעמים נלחמתי בזה. לא על זה מדובר בישיבה הזו. 

מדובר על הרקע האידיאולוגי שעומד מאחורי הקמת המקום הזה, מדובר על הקשר - - -

<מאיר כהן (יש עתיד):>
אני חושב שדבריי היו ברורים.
<היו"ר עאידה תומא סלימאן:>
אני יודעת שהדברים שלך ברורים. אבל לבוא ולהגיד זה במקריות רבה שאנשים שקשורים בארגון להבה הם גם נמצאים בתוך הארגון הזה.
<מאיר כהן (יש עתיד):>
סליחה, גברתי, לא שמעת את זה בדברים שלי.
<היו"ר עאידה תומא סלימאן:>
אני לא אמרתי שאתה.

<מאיר כהן (יש עתיד):>
גבירתי, אני רוצה לחזק אותך. חלק מהאנשים האלה נכנסו לתוך העמותות האלה.

<היו"ר עאידה תומא סלימאן:>
לא נכנסו הם הקימו את העמותות האלה - - -
<מאיר כהן (יש עתיד):>
את צודקת.
<היו"ר עאידה תומא סלימאן:>
הם בהנהלות של העמותות האלה. העמותות האלה הן עמותות, כנראה, לפי הדו"חות שביקש, אני לא מבינה, מבקר המדינה ביקש לקיים בדיקה לעומק כדי לגלות את הקשר בין הארגון הזה לארגון הזה. בין האנשים שנמצאים בתוך הארגון הזה. למה עד עכשיו לא נעשתה הבדיקה הזאת מהמשרד. על זה הם לא רצו לענות, בגלל זה הם לא הגיעו לישיבה של משרד הרווחה.
<שולי מועלם-רפאלי (הבית היהודי):>
אני רוצה לדבר גברתי.
<מאיר כהן (יש עתיד):>
יש אמירה ברורה לבדוק כבר לפני שנתיים את הקשר. יש אמירה כזאת.

<היו"ר עאידה תומא סלימאן:>
כן, והמשרד כנראה לא עשה את זה ולא רוצה ולא רק, מגדיל את התקציב כפול. בבקשה, חברת הכנסת שולי מועלם.

<שולי מועלם-רפאלי (הבית היהודי):>
תראי גברתי יושבת הראש, אני חושבת שנעשה פה עוול גדול. אני חושבת שנעשה פה עוול גדול. יש פה מקלט שהוא נותן מענה, לדעתי יחידני בכל הארץ, לנערות בסיכון מתוך החברה הדתית והחרדית. עכשיו מה אנחנו עושים פה, על סמך כתבה בהארץ, שבאמת עיתון לאנשים חושבים מוערך בכל חלקי החברה הישראלית, מביאים לפה את האנשים המקצועיים של המקלט הזה ושופכים על ראשם רפש. גברתי הייתה צריכה לקרוא למבקר המדינה. 

<היו"ר עאידה תומא סלימאן:>
לא להגיד לי שאני זורקת עליהם רפש, לא מקובל עליי.
<שולי מועלם-רפאלי (הבית היהודי):>
כן, כי הם מקבלים אישור מ-2005, נחשבים אחד המקומות המוערכים במשרד הרווחה, עושים עבודת קודש, נחשבים מקום שמקבל שנה אחר שנה את האישור של רשם העמותות. גברתי תקרא לרשם העמותות ולמבקר המדינה ותחבוט ראש בראש על שניהם. למה זה צריך להיות על חשבון הבנות שמנסים לקחת אותם למקומות יותר טובים.

<היו"ר עאידה תומא סלימאן:>
אל תגידי שאני זרקתי רפש עליהן. לא דיברתי על העבודה שלהן. אני יודעת בדיוק מה אני עושה.
<שולי מועלם-רפאלי (הבית היהודי):>
מצויין. מכוון שגברתי יודעת מה היא עושה, עדיין אני חושבת שאת טועה ובגדול, אני חושבת שנכון היה לזמן לפה לשאלות האלה את מבקר המדינה ואת רשם העמותות ולשאול אותם את כל השאלות. 

משרד הרווחה, משרד המשפטים הם אלה שצריכים לתת מענה. אנחנו, אני מבקשת - - - 
<היו"ר עאידה תומא סלימאן:>
כנראה החליטו להשתיק את העניין זה ברור לי.
<שולי מועלם-רפאלי (הבית היהודי):>
לא לא לא, כי ברור לחלוטין שאם משנת 2005 המקום הזה מקבל את התמיכה של משרד הרווחה, מוערך מאוד מקצועית. יושב פה השר הקודם, לא שר מלפני 20 שנה, אומר המקום הזה נותן מענה מצויין. אנחנו רואים את אורך הזמן שבנות נשארות בקשר עם הצוות המקצועי.

אני מבקשת גברתי שנפריד בין העבודה החשובה, המקצועית, המשמעותית שנעשית שם ונותנת מענה לאותן בנות בסיכון בקצה הרצף שכל היושבים סביב השולחן הזה רוצים לטפל בהן לבין השאלות החשובות והנכונות במקומות שהם צריכים להשאל.

<היו"ר עאידה תומא סלימאן:>
תודה. אני חושבת שהייתי מאוד ברורה והצבעתי איפה הבעייתיות. וכנראה משרדי הממשלה רוצים להשתיק את העניין בגלל זה לא הגיעו לדיון.
<שולי מועלם-רפאלי (הבית היהודי):>
אני מציעה לתת למפקחת שלהם לדבר.
<היו"ר עאידה תומא סלימאן:>
חשוב לי לענות על השאלות שעלו. גם בעניין הקשר. הבדיקה אם נעשתה או לא במשרד. ולא להכנס עכשיו לעבודה המקצועית שיכולה להיות אדירה.
<שולי מועלם-רפאלי (הבית היהודי):>
היא אדירה! היא לא יכולה להיות אדירה. לא יכול להיות שאת מקיימת דיון על מקום ולא בודקת את המענים שהוא נותן. לא יכול להיות שאת תדברי על לכאורה מקום ולכאורה ולכאורה. לא. הוא מקום טוב.
<היו"ר עאידה תומא סלימאן:>
אני מבקשת, אני אדבר כמו שאני רוצה לדבר כמו שנתתי לך לדבר כמו שרצית לדבר. אל תגידו לי איך לדבר ואיך לנהל את הישיבה.
<שולי מועלם-רפאלי (הבית היהודי):>
אני לא אפריע יותר. אדבר רק כשתהיה לי רשות.
<היו"ר עאידה תומא סלימאן:>
גברת מורן מזרחי עובדת סוציאלית, בבקשה, מפקחת מחוז ירושלים. ואני באמת רוצה לקבל תשובות. אם אין לך תשובות תגידי לי מההתחלה אין לי תשובות ונסגור עניין.

<מורן מזרחי:>
 אני קודם כל רוצה לומר שאני מפקחת מחוז ירושלים בשנה האחרונה והעיר ירושלים. אני נציגת שירות נוער, צעירים וצעירות של משרד הרווחה. ציפי נחשון גליק מנהלת המשרד נמצאת בחו"ל, היא תגיע מחר, ולכן היא לא הגיעה לישיבה, לא כי היא הודפת את הטענות, אלא כי היא איננה בארץ. אני גם נציגת השירות נוער, צעירים וצעירות וגם נציגת המחוז.
קשה שלא להתייחס לדיון הזה גם לעבודה המקצועית שנעשית בשטח ואני אומר גם למה. את בפתח דברייך התייחסת למילה שמד וחברת הכנסת שולי מועלם אמרה לך מה ההגדרה המקובלת בחברה. במפקחת מחוז אני נמצאת המון בשטח. אחד המאפיינים של מחוז ירושלים זה התמודדות עם מגוון רחב של אוכלוסיות, בין אם זה חרדים או ערבים. המגזרים שאנחנו נדרשים לעבוד איתם הם מגוונים מאוד, וזה מה שמייחד את מחוז ירושלים. 

השטח אומר - - - 

<היו"ר עאידה תומא סלימאן:>
אני מבקשת, לא, את לא חייבת כלום.

<בצלאל סמוטריץ (הבית היהודי):>
אבל היא רוצה לתת תשובות.

<היו"ר עאידה תומא סלימאן:>
אני לא רוצה להיכנס לדיון מקצועי. 

<בצלאל סמוטריץ (הבית היהודי):>
אבל היא רוצה להסביר לך שזה מקצועי מאוד. אם היא תגיד לך שחלק ממאפייני הסיכון בציבור הזה זה מי שיוצא החוצה מהציבור זורקים אותו לכל הרוחות ואז זה מאפיין סיכוני - - - 

<היו"ר עאידה תומא סלימאן:>
שמעת אותי שואלת למה הקימו את - - - 

<בצלאל סמוטריץ (הבית היהודי):>
אתם לא נותנים לאנשים לדבר. 

<תמר זנדברג (מרצ):>
אתה תפסיק לדבר בלשון רבים.

<בצלאל סמוטריץ (הבית היהודי):>
אתם לא מוכנים לתת לאנשים לדבר. יש נציגה שרוצה לדבר, את לא נותנת לה לדבר. אני רוצה לשמוע תשובות. קמתי מוקדם בבוקר, הגעתי לדיון הזה מותר לי לשמוע תשובות, אל תפריעי לה לדבר. 
<היו"ר עאידה תומא סלימאן:>
מה זאת אומרת אל תפריעי לה לדבר? בוא תנהל את הישיבה.
<בצלאל סמוטריץ (הבית היהודי):>
את סימנת מטרות ואת לא רוצה לשמוע שום דבר.

<היו"ר עאידה תומא סלימאן:>
אתה מפסיק עכשיו.

<בצלאל סמוטריץ (הבית היהודי):>
בסדר. שיהיה כתוב בפרוטוקול שאת סימנת מטרה ואת לא רוצה לשמוע תשובות.

<היו"ר עאידה תומא סלימאן:>
אתה תוכל להגיד מה שאתה רוצה כשיגיע הזמן וזכות הדיבור לך. ואני מבקשת ממך, אני מתחילת הישיבה לא הורדתי שום סימן שאלה על הצורך בקיום מקלט לנערות במצוקה. אני לא הורדתי שום סימן שאלה על הנושא איך מתבצעת העבודה. אני הורדתי שאלות מאוד מהותיות שקשורות לקשר בין הארגון הזה לבין ארגון אחר. ולעצם העובדה שנקרא להבה, ועצם העובדה שאנשים בהנהגת הארגון להבה נמצאים בעמותה. אני דיברתי על הרקע האידאולוגי שעובד מאחורי המקלט הזה. ואני מכירה הרבה מקרים שמשרד הרווחה, גם העובדה שאתם אף פעם לא הוצאתם אותם למכרז. אלה השאלות שאני שאלתי. אני לא מעוררת שום סימן שאלה על צעירות שיוצאות מהמסגרת והמשפחות שלהן רואות בזה סכנה אמיתית ולזה צריך להקים מקלט.

השאלה היא, מי מקימים את המקלט ולאיזה מטרה? איך הכסף של הציבור מועבר וכנראה מוזרם לכיוונים אחרים? אלה השאלות שלי. אם יש לך תשובות, בבקשה.

<מורן מזרחי:>
יש לי תשובות לחלק מהשאלות ששאלת וקשה לי מאוד להפריד את הקונטקסט המקצועי מהדיון הזה, מכוון שאני רואה מה קורה בשטח. אין הרבה מאוד מקומות ומסגרות לנערות וצעירות שמקבלות אותם במצבים כמו שהמקלט הזה מקבל אותן. אני נתקלת בלא מעט מקרים ובלא מעט שיחות טלפון חירומיות בשעות הלילה לנערות שאין להן קורת גג. כשאת שואלת לאן הכסף של הציבור הולך, אז כן מדובר פה במיזם משותף של משרד הרווחה והעמותה. יש את הפרוצדורות המתאימות של המשרד, והגופים של המשרד שמתעסקים במכרזים. אני לא חלק מהמכרזים. לא, רגע, תני לי בבקשה לסיים את דבריי.

<היו"ר עאידה תומא סלימאן:>
גברתי, מותר לי להניד ראש. אולי גם תגידי לי לא להניד ראש. 

<בצלאל סמוטריץ (הבית היהודי):>
אני יודע איך מנהלים דיונים. אני אתן זכות דיבור לכולם ובטח שבא נציג מהמדינה. את לא נותנת לה 5 דקות.

<היו"ר עאידה תומא סלימאן:>
תפסיק את זה. אני מבקשת, כל עוד לא קטעתי אותך ואני אקטע אותך כשאני אראה לנכון, כי אני מנהלת את הדיון הזה ואני רוצה תשובות. אל תגידי לי תפסיקי, אני מנהלת את הדיון.
<מורן מזרחי:>
בסדר גמור. מדובר במיזם משותף של המשרד ושל העמותה. כשאנחנו כמשרד הרווחה מתקצב כ-50% מפעילות העמותה. 50% זה אומר שתים עשרה צעירות שנמצאות במקלט מתוקצבות על ידי המשרד על ידי דיווח של הועדות מדיי חודש. כחלק מעבודתי מול העמותה היא לבדוק באמת שקיימת התאמה בין הדיווחים של הנערות שנמצאות בפועל במסגרת לבין הדיווחים שמגיעים אלינו למשרד שעליהם אנחנו באמת משלמים את הכסף. מעבר לכך, אנחנו עושים גם התאמה בין הבנות שלא מדווחות לנו מבחינת ההועדות, ההשמות של המשרד וגם את זה אנחנו בודקים. 
לאחרונה, הייתי שם לפני כשבועיים, שוחחתי עם נערות. עשינו השוואה בין רשימות שמועברות אלינו למשרד שאנחנו מתקצבים לבין הבנות שנמצאות שם בפועל ומה הפרופיל שלהן ומדוע הן נכנסו לשם. כך שיש מעקב של המשרד מבחינה פיקוחית על הנעשה בשוטף גם ברמה המקצועית וגם ברמה התקציבית. הכסף שמועבר אליהם, לא מועבר מדיי חודש ללא בדיקה. נעשה מעקב, אנחנו בודקים לפי הקריטריונים שאנחנו - - - 
<תמר זנדברג (מרצ):>
את מותרות העמותה אתם גם בודקים?

<בצלאל סמוטריץ (הבית היהודי):>
מה זה מעניין? היא מסתכלת על ה - - - 

<היו"ר עאידה תומא סלימאן:>
זה כן מעניין.

<תמר זנדברג (מרצ):>
לא הבנתי. אני ביקשתי, אותי זה מעניין, מה קרה?

<בצלאל סמוטריץ (הבית היהודי):>
מצויין, תשאלי.

<היו"ר עאידה תומא סלימאן:>
ולא רק אותך זה אמור גם לעניין את משרד הרווחה.

<תמר זנדברג (מרצ):>
אדוני, זה לא מעניין אף איך אני נראית לך, אתה תשתוק בזמן שאני מדברת.

<בצלאל סמוטריץ (הבית היהודי):>
אבל לא קיבלת רשות דיבור.

<תמר זנדברג (מרצ):>
אתה לא מנהל את הישיבה.

<בצלאל סמוטריץ (הבית היהודי):>
אני לא מנהל את הישיבה אבל באתי לישיבה ואני דורש - - -

<תמר זנדברג (מרצ):>
אתה דורש, אז תמשיך לדרוש.

<בצלאל סמוטריץ (הבית היהודי):>
אי אפשר איתה. כשאני מדבר את מפסיקה אותי, היא יכולה לשאול מה שהיא רוצה. אם יש פה עדיפות למישהו זה בסדר גמור, אז תגידו את זה מראש.

<תמר זנדברג (מרצ):>
בינתיים, אני שאלתי שאלה ואתה חילקת לי ציונים. 

<בצלאל סמוטריץ (הבית היהודי):>
לא חילקתי לך ציונים. 
<שולי מועלם-רפאלי (הבית היהודי):>
די, בואו נתקדם בדיון, נאמרו דברים חשובים. 
<מאיר כהן (יש עתיד):>
עולה כאן שאלה מאוד ערכית ומאוד חשובה וזה הופך להיות לשיח בין חברי כנסת. 

<שולי מועלם-רפאלי (הבית היהודי):>
נכון.

<מורן מזרחי:>
לא מעט בנות שמגיעות אליהם עוברות גם דרכנו. מה זה אומר? המקלט מספק מענה ברמה הארצית שזה אומר שרשויות נוספות שמבקשות להעביר אליהם בנות, צעירות, יוצרות איתנו, הפיקוח, קשר. מתארים את המקרה, שולחים דו"ח סוציאלי מפורט. אנחנו רואים שבאמת המטרה שלשמה רוצים להעביר את הנערה היא אמיתית וכנה עם מטרות טיפוליות, ואנחנו רוצים לראות אם יש התאמה - - -

<תמר זנדברג (מרצ):>
זה לא מה ששאלתי. אולי לא הבנת את השאלה שלי. אני שאלתי האם העמותה שמקבלת מכם תקצוב 50/50 זה דבר של מה בכך, לא את כל נערה ספציפית את הגיליון הטיפולי שלה - ועוד שניה אני לפחות בזכות הדיבור שלי אגיע לזה - אלא את מטרות העמותה שאיתה אתם משתפים פעולה?
האם בדקתם שאתם לא משתפים פעולה עם עמותה שיש לה מטרה גזענית? זה נעשתה הבדיקה הזאת? כלומר, המילים סכנת שמד הושמטו ממטרות העמותה? 

<מורן מזרחי:>
תראי, כשמדובר בסכנת שמד - - - 

<היו"ר עאידה תומא סלימאן:>
לא, הרחיבו את המובן של סכנת שמד.

<בצלאל סמוטריץ (הבית היהודי):>
המילה שמד זה גזענות? חבר'ה אתם לא במדינה יהודית. תסלחי לי, את משקפת פרומיל אחוז מהחברה הישראלית.

<תמר זנדברג (מרצ):>
אתה מייצג יהדות שהפכה את עצמה לגזענות.

<בצלאל סמוטריץ (הבית היהודי):>
אני מייצג את הרוב המוחלט בחברה הישראלית, המתנגדת להתבוללות. מה זה הדבר הזה, זאת לא יהדות? נו באמת. עוד אחת תגיד לנו מה זה היהדות.

<תמר זנדברג (מרצ):>
לא, רק לך יש מונופול על היהדות.

<בצלאל סמוטריץ (הבית היהודי):>
אין לי מונופול על היהדות, אבל אני משוכנע שהרוב המוחלט שבחברה היהודית - - - 

<תמר זנדברג (מרצ):>
אז יופי שאתה משוכנע.

<היו"ר עאידה תומא סלימאן:>
חברי הכנסת, אני אבקש משהו משניכם. ובאמת אני מנסה לא להתעצבן. התעצבנתי לכמה רגעים. אני מבקשת. אני רוצה שתעני גברתי האם נבדקו מטרות העמותה כפי שהן רשומות. האם זה מתאים וברור בפליירים ובפרסום של העמותה יש דברים והקראתי אותם בתחילת הישיבה שהם חלק מהמטרות. הם לא, עד כמה שידוע לי, ואני ניהלתי מקלטים וניהלתי קשר עם המשרד ואני יודעת איך המשרד בודק, הם לא תואמים את המטרות של המשרד. את יכולה לתת את דעתך על זה? 

<מורן מזרחי:>
אני יכולה לתת את דעתי כי אם אני מתחייחסת לפלייר האחרון ולהגדרות בשנתיים שאני עובדת איתם, ההגדרות הן לא התבוללות. כשמדובר על שמד, לצערי מדובר בלא מעט מקרים של נערות שמספיק שיש להן טלפון חכם מבחינת המשפחה זאת התבוללות. מספיק שהסממנים החיצוניים שלהם הם טלפון חכם ולבוש וחצאית שהיא לא מספיק ארוכה, מבחינת המשפחה זה התבוללות והם מוותרים על הנערות האלה. מבחינתם זה שמד בקהילה החרדית. אז אם את שואלת אם המטרות נבדקו, מטרות של התבוללות וכמו שאת מתארת לפני מספר רב של שנים, אין לי תשובה לזה. אני יכולה לומר לך שבשנה האחרונה, בהתאם למטרות שהוצגו פה על ידי הצוות המקצועי, אלה לא המטרות. כשאני נתקלת בשמד בשטח מדובר על טלפון חכם, מדובר על סממנים חיצוניים אחרים שלא מקובלים בקהילה החרדית, זה השמד שאני נתקלת בו בשטח. 
<היו"ר עאידה תומא סלימאן:>
אני מסתכלת על הפלייר הזה שאני לא מבינה, אני מנסה לראות מי עומד מאחוריו.
<שולי מועלם-רפאלי (הבית היהודי):>
כתוב, עמותת חמלה, גם מקדימה גם מאחור.

<היו"ר עאידה תומא סלימאן:>
בסדר. סיימת? 

<מורן מזרחי:>
כן.

<היו"ר עאידה תומא סלימאן:>
למרות שלא קיבלתי תשובות וידעתי מההתחלה שאני לא אקבל כי אני יודעת שזה לא בסמכות שלך, ואני יודעת שמי שהיה צריך להגיע זה מי שיכול לתת את התשובות האלה. אנחנו לא מקיימים עכשיו דיונים מקצועיים ואתם ידעתם את זה מההתחלה שהדיון הוא לא דיון מקצועי. 

חבר הכנסת בצלאל סמוטריץ'.

<בצלאל סמוטריץ (הבית היהודי):>
אני רוצה רגע להגיד דבר אחד שצריך להיות ברור. ברור שכשהמדינה מתקצבת אז צריך לוודא שהתקציב הולך למה שהמדינה מתקצבת. ואם המדינה מתקצבת מקלט לנערות בסיכון אז צריך לוודא שכל שקל מתקציב המדינה הזה הולך למקלט לנערות בסיכון, נקודה.

<מאיר כהן (יש עתיד):>
לא, אם מאחורי המקלט לנערות בסיכון עומדת עמותה גזענית, המדינה לא צריכה לתקצב.

<בצלאל סמוטריץ (הבית היהודי):>
מה שאתם עושים עכשיו, עאידה.

<היו"ר עאידה תומא סלימאן:>
מי זה אתם?

<בצלאל סמוטריץ (הבית היהודי):>
מה שאת עושה עכשיו בדיון, את ותמר. 

<היו"ר עאידה תומא סלימאן:>
ומה אתה עושה?

<בצלאל סמוטריץ (הבית היהודי):>
עאידה, יאללה נו חבר'ה, מה שאת עושה. אנחנו מיישבים את ארץ ישראל, עאידה מה שאת עושה עכשיו.

<היו"ר עאידה תומא סלימאן:>
קודם כל, אני מקיימת דיון.
<בצלאל סמוטריץ (הבית היהודי):>
אני מכבד אנשים, אני מדבר אליהם בלשון רבים, זה הכל, שאלה של מנטליות.

<היו"ר עאידה תומא סלימאן:>
אני מקיימת דיון של וועדה בכנסת, לא אתם. זאת הוועדה.

<בצלאל סמוטריץ (הבית היהודי):>
אז מה שאת עושה עכשיו גברתי יושבת הראש, את רותמת את הוועדה הנכבדה הזאת כדי לייצר רדיפה פוליטית בסדר? אידיאולוגית. 
אגב, מה שאתם תמיד טוענים שכשאנחנו מנסים להגביל כל מיני עמותות שמאל, בצלם, איזה זעקות על דמוקרטיה. את אמרת קודם שאת היית מעורבת בכמה מקלטי נשים. את היית מעורבת בכמה מקלטי נשים. למיטב ידיעתי, אני לא מכיר את דעותייך האישיות, אבל בוודאי את וחברים במפלגה שלך, רוצים להפוך את מדינת ישראל למדינת כל אזרחיה. אתם שוללים את אופיה היהודי של מדינת ישראל. לפי הלוגיקה שאת מובילה עכשיו כאן, צריך לסגור את כל מקלטי הנשים שאת עבדת בהם. אז אני לא בודק בציציות של אף אחד. רגע אני אסיים. אני מבחינתי, אם המקלט הזה עושה עבודת קודש, כך אני יודע וכך אני שומע גם כאן מאנשי המקצוע. עושה עבודת קודש, ראוי לתקצב אותו. 

אני מבין, אגב, שרשם העמותות בעקבות אותה הערה של מבקר המדינה ביצע ביקורת עומק בעמותה. החליט שאין בה שום קשרים בעייתיים, נתן לה ניהול תקין, אני אומר לך את זה מידיעה. בנצי גופשטיין פוטר מהעמותה בעקבות הקמת ארגון להבה לפני שנתיים או שלוש או משהו כזה. 

אבל אני רק אומר, עוד פעם, מבחינתי אני לא בודק. נניח שבנצי גופשטיין מחר בבוקר יקים מקלט שכולו יהיה על טהרת העבודה המקצועית, מה דעותיו האישיות בבית זה לא מעניין אותי כמו שלא מעניין אותי מה דעותייך האישיות בבית או בכנסת ביחס להיותה של מדינת ישראל מדינה יהודית. זה לא קשור לעבודה המקצועית שאת עושה, לכן אני כופר בהפרדה שאתם רוצים לעשות. 
הדבר האחרון, למנוע התבוללות במדינת ישראל, במדינה היהודית, זה הדבר הכי לגיטימי בעולם והכי לא גזעני בעולם. מאז ומעולם, אנחנו עם של אלפי שנים, אתם לא מכירים דבר כזה, אתם חיקוי היסטורי שלא יודע לפני אלף שנה - - -

<היו"ר עאידה תומא סלימאן:>
אם אתה רוצה שאני לא אקטע אותך אל תעשה את זה.

<בצלאל סמוטריץ (הבית היהודי):>
אלפי שנים של מסורת. מה ששמר עלינו ב-2000 שנות גלות - - -
<היו"ר עאידה תומא סלימאן:>
אתה עוד תלמד מה זה עם של - - - 

<בצלאל סמוטריץ (הבית היהודי):>
שמרנו על עצמנו, התחתנו בתוכנו ובאנו חזרה ברוך השם לארץ ישראל. וגם כאן אנחנו נאבק בהתבוללות אנחנו נעשה הכל כמובן בדרכי שלום.

<היו"ר עאידה תומא סלימאן:>
אני מודה לך. 

<בצלאל סמוטריץ (הבית היהודי):>
סליחה, סליחה, את לא תסתמי לי את הפה. אנחנו נאבק בהתבוללות - - - 

<היו"ר עאידה תומא סלימאן:>
אני מבקשת ממך לסיים את דבריך.

<בצלאל סמוטריץ (הבית היהודי):>
עוד רגע, עוד שני משפטים. אנחנו נעשה את זה כמובן ברצון. אנחנו לא כופים על אף אחד ולא מכריחים אף אחד. אנחנו נשכנע ונסביר ונעשה הכל שיהודים יתחתנו עם יהודים.

<היו"ר עאידה תומא סלימאן:>
תודה רבה. אני מבקשת ממך, אני קוראת אותך לסדר פעם שנייה. 

<בצלאל סמוטריץ (הבית היהודי):>
זה בנות חלשות, שמנצלים את החולשה שלהן.

<היו"ר עאידה תומא סלימאן:>
אני מבקשת להוציא את חבר הכנסת בצלאל סמוטריץ'.
<בצלאל סמוטריץ (הבית היהודי):>
פשוט תתביישי לך. אחר כך תגידי שאתם דמוקרטיים. 
(חבר הכנסת סמוטריץ יוצא ממליאת הוועדה) 

<היו"ר עאידה תומא סלימאן:>
תודה רבה. כנראה חבר הכנסת סמוטריץ' החליט לחשוף את הקשר המאומץ הזה והחיבור הלא נגמר. אני מאוד מודה לו על זה שבאמת נגע לפחות בשאלות של ערכים ומוסר שעומדים מאחורי העשייה. אני מאוד מודה לו שחשף את זה.

<מירב בן ארי (כולנו):>
אני חושבת שכל הדיון הזה, מה שהיה כאן עכשיו, זו ממש שערורייה. בלי קשר את מנהלת את הדיון והרבה פעמים אנחנו יושבים בוועדות וניהלנו וועדות וכל ההתנהלות שהייתה פה הייתה ממש מביכה. אני מתנצלת פשוט בפני הנוכחים, כי זה לא קורה כאן בדרך כלל וההתנהלות היא אחרת. אבל אני חייבת לומר משהו אחר - - -

<היו"ר עאידה תומא סלימאן:>
זאת פעם ראשונה שזה קורה בוועדה הזאת.

<מירב בן ארי (כולנו):>
כן זה ממש מביך.

<היו"ר עאידה תומא סלימאן:>
היה ברור לי למה הגיע.

<מירב בן ארי (כולנו):>
אני רוצה להגיד משהו אחד, מה שהוא עשה כאן חבר הכנסת סמוטריץ' זה מבחינתי נזק. כי אני שאני עובדת כבר כמעט שנתיים עם נוער בסיכון ועם צעירות בסיכון מהגלגל שיושב בירושלים. אגב הם לא ייחודיים, יש את גלגל של על"מ.
<שולי מועלם-רפאלי (הבית היהודי):>
לא, הם היחידים גברתי שנותנים מענה לבנות דתיות וחרדיות.

<מירב בן ארי (כולנו):>
בואי אני אתקן אותך, כדי שתדעי. כי אני גם יו"ר וועדת המשנה לצעירים חסרי בית ולפני 4 חודשים הוקמה דיורית בירושלים לצעירות חרדיות מבתים דתיים. אז הם לא היחודיים. זה מגיל 18 פלוס.

<שולי מועלם-רפאלי (הבית היהודי):>
הרי כולנו מכירים את הפרטים מירב.

<מירב בן ארי (כולנו):>
אבל לבוא ולהגיד שהם המקום היחיד שמטפל בצעירות זה לא נכון. אבל אני באמת חושבת שהוא גרם להם עוול. כי אם הוא התחיל עם הנאום של ההתבוללות, סליחה, אני יודעת שזה יותר נוח. אבל תכלס, בסוף, אני גם דיברתי עם האנשי מקצוע שם, לפני שבאתי לדיון ושמעתי על המקום. אני מודה שגם התכוונתי לבקר פה אבל פשוט בשבוע האחרון לא יצא לי. ואני אבוא, אני מבטיחה לכם שאני אבוא. אני מתעסקת הרבה בחסרות בית. רגע, תנו לי לסיים.
<שולי מועלם-רפאלי (הבית היהודי):>
זה כל כך בוטה מה שהולך פה.

<היו"ר עאידה תומא סלימאן:>
חברת הכנסת שולי מועלם - - -
<אוסאמה סעדי (הרשימה המשותפת):>
כל כך בוטה מה שאת עושה - - -
<שולי מועלם-רפאלי (הבית היהודי):>
 אוסמה טוב שבאת לחלק לי ציונים.

<אוסאמה סעדי (הרשימה המשותפת):>
היועץ המשפטי חושב שאת עושה משהו לא בסדר - - -

<היו"ר עאידה תומא סלימאן:>
חברת הכנסת וחבר הכנסת התפרצתם לדברים של חברת הכנסת מירב בן ארי ואני מבקשת שאף אחד לא ינסה לנהל את הדיון אני בינתיים לא מוותרת על התפקיד הזה אז אל תתנדבו לעשות את זה.

<מירב בן ארי (כולנו):>
אוסמה, באמת, אתה נכנסת לפני 5 דקות. אני יושבת כאן לפחות כבר חצי שעה או יותר ואני מקשיבה לכולם אז בבקשה אל תפריע לי. 
אני רוצה רק להגיד שבעיני אנחנו עושים עוול. ברגע שהוא מתחיל עם הנאום על ההתבוללות, אנחנו שוכחים את מטרת המקום, כפי שהוצג על ידי שר הרווחה וכפי שהוצג באמת על ידי גורמים מקצועיים היא משהו אחר לחלוטין. נכון, יכול להיות שבתחילת דרכם היו נושאים כמו הנושאים האלה. אני חושבת שהיום עם איך שהמקום הזה נראה, לפי חוות דעת מקצועית שהגיעה אליי, ושמענו את שר הרווחה ושולי אמרה בצדק, שר הרווחה מלפני שנה וחצי אין ספק שהמקום היום- - -

<קריאה:>

מירב אפשר לשאול אותך - - -

<מירב בן ארי (כולנו):>
רגע, אל תפריע לי. תן לי לסיים. למה לא לתת לי לסיים? אני באמצע. מה זה ההתנהלות הזאת?
<היו"ר עאידה תומא סלימאן:>
תן לה לסיים.

<מירב בן ארי (כולנו):>
ח"כ זנדברג אמרה דברים שגם הם פחות מקובלים עליי גם חבר הכנסת בצלאל ולא הפרעתי להם.

תן לי, אני במשפט האחרון. כל מה שבאתי לומר עכשיו שאני חושבת שהיום במצב של העמותה, במצב שהעמותה מפעילה את המקלט ואת החלוקת סלי מזון האלה, זה מה שהם עושים. גם אני שניהלתי מרכז הייתה לי עמותה שניהלתי מרכז, אחרי 5 שנים הוקם עוד אחד, אבל זה עמותה של מרכז, לא היה לי עוד סניפים.

מה שאני באה להגיד שהיום לדעתי, המקום הזה לפחות מבחינה מקצועית הוא נמצא במקום אחר. אגב, אני מציעה שגם את המגוייסת לנושא שאני יודעת, של צעירות בסיכון על קצה הרצף, אולי ללכת לשם ולשבת עם הבנות ולשמוע, ואולי אחרי זה להגיע למסקנות אחרות. אני לא חושבת שההיסטוריה לא הייתה. אני רק חושבת שהיום הם במקום מקצועי יותר ונכון יותר. ולדעתי, חברת הכנסת עאידה, שכל מה שהיה כאן היה לא לעניין. מה שעשה כאן בצלאל סמוטריץ', ואומרת חברת כנסת ממפלגתו זה עוול מקצועי למקום הזה. זה מה שאני חושבת.

<היו"ר עאידה תומא סלימאן:>
תודה.

<שולי מועלם-רפאלי (הבית היהודי):>
גברתי אני יכולה רק משפט? כי בדקתי את השאלה שהעלית פה, התשובה שקיבלתי הייתה שרשם העמותות עשה בדיקת עומק ולאחר שראו שהכל תקין ואין קשר - - -

<היו"ר עאידה תומא סלימאן:>
תשובה של מי זו?

<שולי מועלם-רפאלי (הבית היהודי):>
לכן אני לא אומרת אותה באופן פורמלי.

<היו"ר עאידה תומא סלימאן:>
אז היא לא מעניינת אותי, זאת לא תשובה פורמלית, זה לא גוף מוסמך. תודה.

<שולי מועלם-רפאלי (הבית היהודי):>
אז אני חוזרת למה שהצעתי קודם.

<היו"ר עאידה תומא סלימאן:>
אני מודה לחברת הכנסת על המאמץ לספק תשובות, אבל כל עוד שהתשובות לא מגיעות אליי עם שם מוסמך לתת תשובה, בשבילי הן לא קיימות.
<שולי מועלם-רפאלי (הבית היהודי):>
אז אני יכולה רק לחזור על ההצעה שלי ממקודם - להזמין את מבקר המדינה ואת רשם העמותות לתת את התשובות. 

<היו"ר עאידה תומא סלימאן:>
אני יודעת מה אני הולכת לעשות. בינתיים עו"ד טל רביב, מחלקה משפטית, התנועה הרפורמית.
<נועה סתת:>
אנחנו רק נחליף בינינו במרכז הרפורמי בסדר?

<היו"ר עאידה תומא סלימאן:>
בסדר. בבקשה. רק את השם.

<נועה סתת:>
שמי הרב נועה סתת, אני מנהלת המרכז הרפורמי לדת ומדינה. רציתי להעלות כמה דברים. דבר ראשון, אני רוצה להודות לכל מי שעוזר לנשים במצוקה. ולהודות לכן על העבודה הטובה שאתן עושות בשביל לעזור לנשים במצוקה. יחד עם זאת אני חושבת שהקשר בין העמותה לבין שיח גזעני, לבין ארגונים גזעניים שמזיק לכל החברה שלנו וגם אולי לנערות שאתן מטפלות ועוזרות להן, עולה משני נושאים. אחד, כפי שעלה גם מהסיפור של חבר הכנסת כהן וגם מהעובדות בשטח. 

הבעיה, או התופעה, של נשים יהודיות שמתחתנות עם גברים ערבים היא תופעה שולית בחברה הישראלית. אם אנחנו חושבים שזה מעולה, אם אנחנו חושבים שזה בסדר, אם אנחנו חושבים שזה אסון, יש יותר נשים יהודיות בישראל שנישאות לגברים מתאילנד מאשר נשים יהודיות בישראל שנישאות לערבים. 

גם התופעה כפי שחבר הכנסת כהן תאר אותה כאן. היו 24 נשים במקלט, הוא פגש אחת שהיה לה קשר עם ערבי בעבר והוציאו אותה משם, והקשר היה בניגוד לרצונה, אז מצויין שהוציאו אותה מהקשר הזה. אבל השימוש בשפה שרומזת לכך שיש ריבוי קשרים בניגוד לרצונן של נשים בין נשים יהודיות לגברים ערבים היא שפה גזענית והיא השפה המשותפת לארגון להבה ולמעון של חמלה והיא שפה שהיא הרסנית לחברה שלנו. בין אם אנחנו חושבים שזה - - -

<מירב בן ארי (כולנו):>
איפה ראית את זה, במעון של חמלה ? 

<נועה סתת:>
המעון של חמלה מדבר על - - -

<מירב בן ארי (כולנו):>
למה את אומרת דברים - - -

<שולי מועלם-רפאלי (הבית היהודי):>
את עושה נזק מטורף.

<היו"ר עאידה תומא סלימאן:>
אני מבקשת, גברתי, תסבירי את מה שאת אומרת.

<נועה סתת:>
מה שאני אומרת זה שחמלה מפרסמים את עצמם כמעון שעוזר לנשים יהודיות לצאת ממערכות יחסים לא רצויות עם גברים ערבים.

<מירב בן ארי (כולנו):>
איפה זה מפורסם?

<שולי מועלם-רפאלי (הבית היהודי):>
איפה זה כתוב? אני מחזיקה פרוספקט שלהם.

<מירב בן ארי (כולנו):>
תראי לנו. אם תראי לי את זה אני איתך. אני נגד ההתבטאויות הגזעניות האלה.

<אוסאמה סעדי (הרשימה המשותפת):>
הנה, "עמותת חמלה, מעון של הרבנית ברנס להצלת בנות ישראל שחיו עם ערבים ועובדים זרים". 

<מירב בן ארי (כולנו):>
איפה זה כתוב.

<אוסאמה סעדי (הרשימה המשותפת):>
בכתבה של סיוון רהב מאיר.

<מירב בן ארי (כולנו):>
עזוב את הכתבה של הארץ.

<אוסאמה סעדי (הרשימה המשותפת):>
אני מדבר על סיוון רהב מאיר בערוץ 2. 

<היו"ר עאידה תומא סלימאן:>
כאשר מפרסמים בתקשורת, בדרך כלל יש זכות למי שרוצה להגיד משהו.

<תמר זנדברג (מרצ):>
במקום שבעלי תשובה עומדים אפילו צדיקים אינם. הרבנית ברנס - - -

<אוסאמה סעדי (הרשימה המשותפת):>
כתבה לא של הארץ.
<מירב בן ארי (כולנו):>
מה זאת אומרת, יש רשם עמותות שנותן להם אישור?

<אוסאמה סעדי (הרשימה המשותפת):>
אני מוציא מחוץ - - -

<היו"ר עאידה תומא סלימאן:>
אני מבקשת, תשמעו. אני בטוחה שלכל אחד ואחת שהגיעו לדיון הזה יש להם מטרה ויש להם מידע שהם רוצים לחלוק איתנו. אני אתן לכל אחד ואחת לדבר, אבל אם זה ימשיך בצעקות האלה אנחנו לא נגיע לשום מקום. אז אני מבקשת - - - 

<נועה סתת:>
אנחנו נעביר את כל החומרים שיש לנו שבהם מדובר על התבוללות. אלה חומרים לפני שנת 2014 אבל חומרים רלוונטים. 

הדבר השני שאני רוצה להעביר כאן זה לדבר שוב, בקצרה, על הקשר הפוטנציאלי בין ארגון להבה לבין ארגון חמלה. אנחנו במרכז הרפורמי לדת ומדינה מבקשים להגדיר את ארגון להבה כארגון פשע. ארגון פשע עובד בצורה כזאת שהוא לא מוגדר כארגון חוקי כמו ארגון להבה ועובד בצורה כזאת שלא מבצע את העבירות אלא שולח נערים ונערות צעירים לבצע את העברות במקומו והעברת הכספים שלו מאוד דומה, העברת הכספים לארגון להבה עוברת בכל מיני אפיקים, וחשוב לוודא בשביל הנערות במצוקה, שמעון חמלה אינו מעורב בתוך הדבר הזה.

<שולי מועלם-רפאלי (הבית היהודי):>
אומרת לך הגברת שכל שקל שעובר - - -
<היו"ר עאידה תומא סלימאן:>
חברת הכנסת.

<שולי מועלם-רפאלי (הבית היהודי):>
את עושה עוול למעון הזה, את עושה עוול מטורף. 2014 זה מלפני שנתיים. תפסיקו לנסות להרוס דברים טובים שיש. די. כמה פעמים אפשר לחזור על זה. כמה פעמים הקשר בין להבה לחמלה. תפסיקו לנסות לגרום נזק למקומות שעושים טיפול בנערות במצוקה.

<היו"ר עאידה תומא סלימאן:>
שולי מועלם, זה לא יכול להמשיך ככה ואל תגרמי לי גם עכשיו לקרוא אותך לסדר ולהוציא אותך מהישיבה.

<שולי מועלם-רפאלי (הבית היהודי):>
גברתי היא עושה קישור בין להבה לחמלה, דבר שאנחנו לא יכולים להסכים לו. זה שיטה מצויינת אבל זה עשיית עוול - - -

<היו"ר עאידה תומא סלימאן:>
אז אני מבקשת עכשיו, שום התפרצויות. אני לא מוכנה לסבול את זה. אני מבקשת עכשיו שכולם ישבו בשקט ורק מי שיש לו זכות דיבור שידבר.

<נועה סתת:>
אז אני אבהיר למה - - - 

<היו"ר עאידה תומא סלימאן:>
ואני מבקשת להתכנס.

<נועה סתת:>
יש לי עוד שני משפטים. אז אני רוצה להבהיר שני דברים. דבר ראשון בשנת 2014 מבקר המדינה לא סיים את הבדיקה. סליחה, רשם העמותות אמר שיש צורך להמשיך ולבדוק וזה מה שאנחנו מבקשים ממנו. עכשיו, את צודקת היה צריך להזמין את רשם העמותות. הוא הוזמן, הוא לא הגיע. אז כולנו מסכימים שרשם העמותות צריך להמשיך ולבדוק. מצויין. אנחנו מסכימים על זה ביחד. 

הדבר השני, שמעורר את הבעייתיות כאן זה שהצוות הוא אותו צוות, זה לא שהייתה התחלפות של הצוות. זה לא שהיה צוות עד 2014 שהיו לו מטרות גזעניות ועכשיו יש צוות אחר לגמרי. הצוות הוא אותו צוות שהצהיר הצהרות גזעניות בעבר, ולפיכך יש לנו סיבה לחשוד שעדיין המטרות הגזעניות האלה מתקיימות, ולכן עלינו לדקדק בבדיקה. תודה רבה.

<היו"ר עאידה תומא סלימאן:>
תודה. חברת הכנסת תמר זנדברג.
<מירב בן ארי (כולנו):>
עשית נזק גדול תדעי לך.
<היו"ר עאידה תומא סלימאן:>
בואו לא נחלק עכשיו, מירב, אני מבקשת, הדברים האלה, מה שאתן עושות זה גובל... יש לה זכות להגיד והיא אחראית על הדברים שהיא אומרת אז בואו לא נחלק להן תעודות.

<תמר זנדברג (מרצ):>
תודה, תודה רבה גברתי היושבת ראש. יש כאן שתי נקודות שעולות בדיון הלא קצר הזה שאנחנו כבר יושבות כאן ואני רוצה רגע לחדד את שתיהן. 

נקודה אחת שנעשית כאן כביכול זה ההפרדה, ההבחנה בין הפן המקצועי והטיפולי והפן של הרווחה שאתן שלושתיכן אמונות עליו כל אחת מהזווית שלה ובין הפן האידיאולוגי והגזעני. ואתן מנסות כאן לטעון שאין קישור כזה, ואתן מתמקדות בצד הטיפול והצד האידיאולוגי הוא לא קשור. אני רוצה לומר למה הנקודה הזו היא חשובה לנו. הנקודה הזו חשובה לנו כי יש קשר בין הטיפול שמוענק ולאיזה בעיות אנחנו מאתרים ומה הטיפול שאנחנו מעניקים לבעיות האלה לפן אידיאלוגי. למשל, אם אנחנו מגדירים את אותו שמד, את אותה התבוללות, וזה יכול להיות כמו שציינת, שימוש בטלפון הסלולרי או בגדים שלא תואמים לפי הקהילה. השאלה אם אנחנו מזהים את זה כבעיה שמעמידה נערה בסיכון אל מול המשפחה שלה, איזה פתרון אנחנו מציעים לזה. האם למשל, ואם המטרה האידיאולוגית שהעמותה באה איתה זה מניעת התבוללות אז זה גם ישליך על הטיפול שהיא תציע לאותה נערה בסיכון. דומה הדבר לאותם למשל, בית דרור, שמציע מקלט לנערים שנפלטו מהמשפחות שלהם ומהקהילות שלהם על רקע הומוסקסואליות, לסביות וכו' שמציע להם טיפולי המרה כטיפול לבעיות שלהם. למה? כי הם נזרקו מהמשפחה בגלל זה. או לחלופין אנחנו נציע להם, העצמה של הזהות שלהם, חיזוק של הבחירה החופשית שלהם, אולי קהילה אלטרנטיבית, אולי איזשהו קשר, עבודה גם עם המשפחה. כלומר, הפן האידיאולוגי משליך גם על הפן הטיפולי. 

לכן, עצם הקשר עם ערבי, אם קיים - ואני מסכימה עם נועה סתת שזה דבר מאוד מאוד - הבית הזה כבר הפך לא פעם ולא פעמיים את סכנת ההתבוללות לאיזה שד. את יודעת מה, אני מצטערת שבחברה הישראלית יש סגרגציה כל כך גבוהה והפרדה כל כך גבוהה בין אוכלוסיות. אנחנו לא גרים ביחד, אין כמעט חיים משותפים, אין ערים מעורבות, אין חינוך משותף, וכתוצאה מזה גם אין משפחות משותפות. אני באופן אישי מצטערת על זה, שאנחנו לא חיים יותר ביחד בחברה שלנו, אבל התוצאה שזה מביא שהבית הזה הופך את ההתבוללות לשד דימיוני, מדומיין וגזעני. ואז אנחנו שומעים אמירות מחבר הכנסת סמוטריץ' שהמפלגה שלו יושבת על הרבה מאוד עמותות שנכנסות למערכת החינוך ומערכת הרווחה, ומסביר לנו שזה המשמעות של מדינה יהודית. אז אני רוצה להגיד כאן שזאת לא היהדות שלי, זאת לא היהדות של רוב אזרחיות ואזרחי ישראל וזה לא מה שממיט כליה על המדינה היהודית. אם כבר להיפך, תקופות בהיסטוריה של קנאות והיצרות אופקים כזאת שלטו הן תקופות שהחריבו את הריבונות היהודית ולא קוממו אותנו. למי שהריבונות היהודית לנגד עיניו. 

הדבר האחרון והוא שכן, אין סימטריה, והניסיון לצייר את זה כאילו רדיפה פוליטית אחרי ארגון שמטרותיו המוצהרות הן גזענות ואלימות. מדובר גם על ארגון שנקשר בשמכם ואם אתן מבקשות לעשות הפרדה מוחלטת. לא הפרדה של חומות סיניות, שכביכול לא עכשיו פיטרנו מישהו, קרצנו עין ואותו כהניסט וגזען הוא כבר לא בעמותה שלנו. אם אתן באופן אמיתי מתנערות מהדברים האלה. אם את, באופן אישי שהתבטאת בצורה שהיא טבולה ביותר משמץ של גזענות בעבר, עשית תשובה, ואני רוצה להאמין שכך עשית, וחזרת בך מהמטרות האלה, ואת לא נמצאת שם עכשיו, ואת הבנת באופן אמיתי איזה טיפול הנערות האלה צריכות אני מברכת אותך. כי במקום שבעלי תשובה עומדים צדיקים גמורים אינם עומדים. אז מאה אחוז, אני אשמח לשמוע. בסדר גמור אני באמת אשמח לשמוע על ההתפתחות המקצועית והאידיאלוגית שלך באופן אישי, כמישהי שהיא מאוד משפיעה על הגורם הטיפולי בעמותה הזאת. אבל יש לנו חשד כבד, שיש כאן אותה גברת בשינוי אדרת וכשכהנא יצא מהחוק אז בא כהנא חי, וכשכהנא חי הוא בסימן שאלה אז יש להבה, וכשלהבה עושה פוגרומים ועומד נגדו כתב אישום וזה ברור שהארגון גזעני ואולי גם יצאה מחוץ לחוק אז יש חמלה - - - 

<היו"ר עאידה תומא סלימאן:>
חברת הכנסת תמר, אני רוצה שתסיימי.
<תמר זנדברג (מרצ):>
אני חוזרת ואומרת בצורה ברורה וזה המשפט האחרון שלי. אם לא ככה דברים, לא רק שנשמח לשמוע אנחנו גם נברך אתכם. אבל כמה דברים בבדיקה של מבקר המדינה, של רשם העמותות ושל התקשורת - כן, תחקירים עיתונאיים מספקים לנו הרבה מאוד מהמידע במדינה חופשית - מעלים חשד שיש כאן קשרים שאולי אתם הבנתם שהם בעיתיים, ולכן אתם הסוויתם אותם או הפכתם אותם לסמויים, אבל שאנחנו רוצים לוודא שהם מתנתקים או לא קיימים. 
<היו"ר עאידה תומא סלימאן:>
תודה חברת הכנסת. אני רוצה להגיד לכם רק שעכשיו בדיוק אני קיבלתי לידיים שלי, פרסום של ארגון חמלה שמדובר בו על הצלת בנות ישראל : "כך חזרה הבת האובדת ליהדות. זה סיפורה של ע', תושבת ירושלים שהתאסלמה לאחר שהכירה צעיר ערבי. 3 שנים סבלה עד אשר חזרה ליהדות בסיוע ארגון חמלה". קרן ישראל גם כן, בעמוד הראשון של הפרסום. "לי זה לא יקרה" זה המשך מ-2015, המשך לאותם פרסומים שאמרתם שהסתיימו. זה הארגון שמפעיל את ההוסטל הזה, ומשרד הרווחה כנראה עוצם עיניים. ולא רק, מגדיל את התקציב מ-850,000 ₪ ל-1,300,000 ₪ כאשר מקלטי הנשים צועקים עד השמיים על התקציבים הדלים שמעבירים אליהם. פתאום המשרד מוצא דרך מאוד טובה להעביר כספים, כנראה ליעדים שהוא רק מכיר. 
חבר הכנסת אוסמה סעדי.

<אוסאמה סעדי (הרשימה המשותפת):>
גברתי היושבת ראש, חבריי חברי הכנסת, באמת תודה לך על הדיון החשוב הזה. 

את ציטטת כמה דברים ואני מסתכל עכשיו ומעיין בעלון הרשמי של חמלה. השם של המעון הזה : מעון הבית החם להצלת בנות ישראל. זה השם שלהם.

<קריאה:>
זה לא השם שלהם.

<אוסאמה סעדי (הרשימה המשותפת):>
זה השם שלהם.

<קריאה:>
זה השם שלהם מ-2013. 

<אוסאמה סעדי (הרשימה המשותפת):>
2013. עכשיו כשרשם העמותות ולעשות ולהוציא מחוץ לחוק עמותות ערביות הוא חוזר 20 שנה אחורה. אומר, וואלה העמותה הזאת שהיא נותנת שיעורים לפסיכומטרי היא קשורה איכשהו. אבל שפה ב-2013 הרב אליקים ניימן. מי זה עמותת חמלה? הוא עדיין בעמותה?

<קריאה:>
הוא מנכ"ל העמותה, הוא לא רב.

<אוסאמה סעדי (הרשימה המשותפת):>
מנכ"ל העמותה, תשמעו מה הוא אומר. "לנו זה לא יקרה כך חושבים ההורים. לתומם אם חושבים שהסיפורים על התבוללות יכולים לקרות רק במשפחות קשות יום ומסכנות. אך לצערי הם טועים". גם הרמת קרן ישראל למען אחיי וזה. תראו, זה ב-2013, עלון שלם על התבוללות. 

זה קשור לארגון להבה, שאנחנו כבר שנים מבקשים להוציא מחוץ לחוק וזו בושה וחרפה שאתם לא מבקשים להוציא ארגון כזה מחוץ לחוק. אתם באים ואומרים: "לא, עכשיו הם בסדר הם נשים במצוקה". זה ארגון הסוואה לפעילות בלתי חוקית, בושה וחרפה שמשרד הרווחה מגדיל להם את התקציב במקום לעשות ולהוציא אותם מחוץ לחוק. 
<היו"ר עאידה תומא סלימאן:>
כנראה צריכים יותר תקציבים, מה לעשות. חבר הכנסת עמיר פרץ, בבקשה.
<עמיר פרץ (המחנה הציוני):>
אני מצטער שנקלעתי לסוף הדיון. אני בהחלט חושב שבאמת אנחנו כבר לא בשלב שארגונים שהם מקורבים לימין זה דבר לגיטימי צריכים להסתיר את עצמם. אתם כבר לא המיעוט שלא שולט בתקציבים ומחפשים שיטות כיצד להרחיב את פעילותכם. אני חושב - - -
<קריאה:>
גזענות זה לא ימין. 

<עמיר פרץ (המחנה הציוני):>
שנייה, בגלל זה אמרתי - - -
<היו"ר עאידה תומא סלימאן:>
למה אני הבנתי שהוא מגיע לזה? חכו קצת בסבלנות.

<עמיר פרץ (המחנה הציוני):>
לכן, אני חושב שיותר מכולם אתם צריכים - - -
<שולי מועלם-רפאלי (הבית היהודי):>
מי זה אתם, גברתי דיברו אלייך מקודם בלשון רבים וזה - - -

<עמיר פרץ (המחנה הציוני):>
אנשים ממחנה הימין שהם אנשים שנחשבים בהחלט שהם מבינים מה זה חוק, ומבינים מה זה גזענות ומבינים לעשות את ההפרדה הזאת. דווקא החלק הזה חייב לעשות הכל כדי להרחיק מעצמו את אותן תופעות שבסופו של דבר יהפכו לחרב פיפיות. 
אם רשם העמותות כאן היה יכול לתת לנו עובדות הרבה יותר ברורות והרבה יותר מקצועיות , יכול להיות שהיינו באמת נשענים, אבל אני בהחלט חושב שאם יש פה עברות על החוק ושימוש למטרות שלא לשמן הוקמו אותם בתי מחסה או בתי מקלט כפי שאתם קוראים להם תחת השם חמלה אז יכול להיות שיש מקום לבחון את זה באופן הכי חוקי. אני לא יודע אם הייתה איזו תלונה בעניין, אם היא נבדקה או לא נבדקה. אבל אם לכם, לחברות, אם לכם יש חומר כלשהו, מבוסס - - -
<נועה סתת:>
אנחנו גם פנינו למשרד הרווחה, יש לנו, אנחנו הולכים באמת לפנות להם.

<מירב בן ארי (כולנו):>
אבל אין לך שום דבר מבוסס. 

<היו"ר עאידה תומא סלימאן:>
מה את יודעת על מה שיש לה?

<מירב בן ארי (כולנו):>
כי היא לא הציגה כאן כלום.

<שולי מועלם-רפאלי (הבית היהודי):>
היא לא הציגה כלום. 

<מירב בן ארי (כולנו):>
היא אמרה שהרשם לא סיים את העבודה, שזה בסדר - - -

<היו"ר עאידה תומא סלימאן:>
אוקיי, חבר הכנסת עמיר פרץ, בבקשה.

<שולי מועלם-רפאלי (הבית היהודי):>
מעולה, אבל זה מה שאמרתי בתחילת דבריי שהמטרה של כולם היא שהבדיקה תעשה ולא להשתלח במקום שעושה עבודה מקצועית.

<היו"ר עאידה תומא סלימאן:>
מה דעתכם לתת לחבר הכנסת עמיר פרץ לסיים את דבריו? שהוא חבר וועדה. אתם בעד ההצעה הזאת? אז בבקשה, ואני מבקשת שאף אחד לא יקטע.

<עמיר פרץ (המחנה הציוני):>
מה שרציתי להציע ליושבת ראש, אני חושב שמה שהוועדה צריכה לסכם שאנחנו פונים לכל רשויות החקירה, אכיפה, ביקורת שישלימו את מלאכתם ושאנחנו נבקש תוך חודש לבדוק האם הדברים התקדמו, ושיהיה לנו חומר רשמי מבוסס שעליו נשתית את עמדותינו. ברור שהייתם עושים נכון אם הייתם מחליפים את המנכ"ל כי אתם מייצרים חשד מראש - - -
<היו"ר עאידה תומא סלימאן:>
לצערי הרב, מי שמשפיע בארגון - - -

<שולי מועלם-רפאלי (הבית היהודי):>
אתה לא תמים עמיר, זה לא תמים. אני יכולה להציע להם את ההצעה שלך - - - 

<נועה סתת:>
רק הערה קצרה על התבוללות - - -

<היו"ר עאידה תומא סלימאן:>
לא, שנייה, הוא באמצע הדברים שלו.

<עמיר פרץ (המחנה הציוני):>
אני חושב שהייתם עושים נכון על מנת להסיר ספק שאכן שיניתם את דרככם ואתם לא נתונים תחת השפעות שהן השפעות זרות למטרות שהעמדתם לרשותכם. אני חושב שהייתם צריכים לחפש דרך שמנכ"ל שאיננו מסתיר את עמדותיו, את דעותיו, גם אם הן היו שנתיים או שלוש קודם, אדם לא משנה את עמדותיו ודעותיו האידיאלוגיות, הוא עמוק בתוכן, וזה הכל לדעתי, פוגע במטרות שאתם הצבתם לעצמכם. אבל הכי חשוב שמבקר המדינה, רשם העמותות ואם צריך גם ללכת לעלות מדרגה אם יש פה חשד לגזענות, יכול להיות שצריך לפנות גם למשטרה או לכל גורם אחר שהם יתנו לנו את דעתם ועמדתם.

<היו"ר עאידה תומא סלימאן:>
אוקיי, תודה רבה. חבר הכנסת מסעוד גנאים.

<מסעוד גנאים (הרשימה המשותפת):>
גברתי היושבת ראש, תודה רבה. אני מצטרף לחבריי שתהו והתפלאו על זה שמשרד הרווחה נותן מימון לעמותה אפילו אם עדיין זה חשד. אם היא מקורבת ואם המנכ"ל שלה שהזכירו את שמו הוא מקורב לעמותה הגזענית כמו עמותת להבה שראינו מה הם עושים, הפעולות הגזעניות שלהם, אז אני חושב שעל משרד הרווחה לבטל את התמיכה הזו שהוא נותן לעמותה הזו.
<מירב בן ארי (כולנו):>
ואז תשלח אותן לרחוב.

<שולי מועלם-רפאלי (הבית היהודי):>
ולזרוק את הנערות האלה לרחוב? אתה איש מאוד טיפולי.

<מסעוד גנאים (הרשימה המשותפת):>
מירב, אני לא בעד לזרוק אף צעירה. גברתי היושבת ראש אפשר להצטרף לבקשתו של חבר הכנסת עמיר פרץ לקרוא למשרד הרווחה לבדוק את כל מה שעלה פה בקשר לעמותה הזו.

<מירב בן ארי (כולנו):>

כולנו אמרנו את זה.

<שולי מועלם-רפאלי (הבית היהודי):>
זה נאמר גם על ידי חברי הכנסת הקודמים שדיברו. זה רק יגרום טוב למקום המצויין הזה.

<היו"ר עאידה תומא סלימאן:>
אוקיי. אני רוצה לסכם את הדיון הזה. קודם כל אני רואה בחומרה את אי הגעת כל נציגי המשרדים הרלוונטיים לדיון הזה שהוזמנו והיו אמורים להופיע פה ולא טרחו אפילו להודיע. אני רואה בזה ביזיון לבית המחוקקים, לכנסת. אני לא רואה בו רק ביזיון אלא ניסיון להתחמק מלתת תשובות ברורות, מחשד מאוד כבד מהתנהלות לא נכונה גם של המשרד וגם של העמותה שעומדת מאחורי ההוסטל הזה.

אני הייתי מאוד מדוייקת מתחילת הדיון הזה ואני הצבעתי על העמותה ועל הקשר של אנשי העמותה עם ארגון להבה. בעצם קיבלנו וידוי, כל הזמן שהעלנו את החשדות האלה גם כן על הערכים של עמותת חמלה ועל הפעילות והאידיאולוגיה שעומדת מאחוריה, שחלק גדול מהפרסומים נשמע בו ונראה בו נימה מאוד גזענית ביחס, בעיקר לאוכלוסיה הערבית או לערבים. 

אני לא התייחסתי לא לצוות העובד, למרות שהצוות העובד בעצמו הוא כבר הרבה שנים. שמענו וידוי, זה היה לפני 2014. אשמח לדעת מה קרה ב-2014 ואיך פתאום אותו צוות שהיה מקודם ושעדיין קיים התעשת פתאום והתנתק. ואם אכן התנתק, אז למה הארגון הזה, העמותה הזו, שעדיין מפרסמת אותם דברים, ואני הראתי לכם עכשיו פרסום שהוא מ-2015, נאמרו בו אותם דברים גזעניים. איך יכול להיות ארגון גזעני עם קשר עם להבה או בלי קשר עם להבה, יש לו את הסמכות לנהל מקום ועוד מקבל על זה תקציב מקופת המדינה ומהכיסים של האזרחים. 

אני חושבת שהגיע הזמן לעשות בדיקה מאוד רצינית ולדרוש תשובות מאוד ברורות של כל הגורמים הרלוונטים. 

כמי שדוגלת בתמיכה בנשים במצוקה ונערות ועסקתי בזה 30 שנה וזה עדיין בנשמתי. אני לא מוכנה לקבל שתוך ניצול המצוקה של הנשים האלה תפעל עמותה. כדי לקבל כסף על גבן של נערות או תפעל כדי להכניס לראש שלהם כל מיני רעיונות גזעניים. אני אומרת את זה, אני לא מקבלת שיהיה דבר כזה. על כן, אני אדרוש חקירה ממצה של המצב הקיים. 
אני מאוד מודאגת מהקשר הזה, לכן אני אבקש ממבקר המדינה - הוא הציע שתיעשה בדיקה יותר מעמיקה, אני אציע שהוא יעשה את הבדיקה היותר מעמיקה של ההתנהלות הזו. שיבדוק את הקשר בין אנשי להבה לבין עמותת חמלה. שיבדוק את עניין הכספים והעברת הכספים ואם עדיין זו אפשרות של הזרמת כסף לפה או לשם. יבדוק מה פתאום הארגון הזה, ואל תגידו לי 50%. אני יודעת בדיוק איך עוברים את ה-50% ואיך יורדים מתחת ל-50%, אני יודעת את זה טוב מאוד. ועצם העובדה שהמשרד פתאום החליט להקפיץ את התקצוב למקום הזה מ-800,000 ל- 1,300,000 הכפיל את התקציב במכה אחת - - - 

<שולי מועלם-רפאלי (הבית היהודי):>
אומרת לך אשת המקצוע זה נותן מענה לכל הארץ אולי זה ההבדל גברתי ולא כל מיני ספקולציות.
<היו"ר עאידה תומא סלימאן:>
אני אומרת מה אני רוצה שייבדק.

<שולי מועלם-רפאלי (הבית היהודי):>
מצויין. רק חבל שלבקשות את מכניסה הנחות מוצא שהן שגויות מכל וכל לעניות דעתי.

<היו"ר עאידה תומא סלימאן:>
אולי תתני למי שינהל את הבדיקה להגיד לנו - - -

<שולי מועלם-רפאלי (הבית היהודי):>
מצויין, אבל גם את צריכה לתת לו, ולא לתת לו את נקודות ההנחה שמתאימות לך. בואי ניתן לו לבדוק.

<היו"ר עאידה תומא סלימאן:>
את כנראה נותנת ערך מאוד גדול למה שאני אגיד שיבדקו.

<שולי מועלם-רפאלי (הבית היהודי):>
לא. אני מצפה ממך להיות הגונה גם בפרוטוקול שנכתב בכנסת ולדרוש את השאלות ולא - - -

<היו"ר עאידה תומא סלימאן:>
אני הגונה מאוד ואני מבקשת ממך שלא תלמדי אותי מה זה הגינות.

<שולי מועלם-רפאלי (הבית היהודי):>
לא גברתי, אני לא מלמדת אותך מה זה הגינות.

<היו"ר עאידה תומא סלימאן:>
יש דבר אחד שאף אחד לא יכול לחשוד בי זה ההגינות שלי. אז אני מאוד מבקשת - - -

<שולי מועלם-רפאלי (הבית היהודי):>
דברים שאמרת עד עכשיו - - -

<היו"ר עאידה תומא סלימאן:>
גברתי הנכבדה - - -
<שולי מועלם-רפאלי (הבית היהודי):>
לא ייתכן שאת תכתיבי למי שאמור לבדוק - - -
<היו"ר עאידה תומא סלימאן:>
המוסר שלי מאוד גבוה, אני חושבת שההצגה הזאת הסתיימה עכשיו. אני מבקשת, אני מסכמת, וזה הסיכום שלי כיושבת ראש וועדה, ואף אחד לא יתפרץ לתוך הסיכומים האלה, וירשם בפרוטוקול הסיכום שלי ואני מאוד מבקשת עכשיו לתת לי לסיים את הסיכום הזה. בסדר?
<שולי מועלם-רפאלי (הבית היהודי):>
כן ברור.

<היו"ר עאידה תומא סלימאן:>
אנחנו מבקשות קודם כל בדיקה של משרד הרווחה. הוא לא פטור מבדיקת הערכים והמוסר שעומד והאידיאולוגיה שמובילה העמותה שמקבלת סכום כספי כל כך גבוה. הוא לא פטור מלבדוק את הקשרים של העמותה הזו. אני אבקש גם כן בדיקה מדוקדקת של שימוש בתקציבים שמועברים דרך המשרד להוסטל הזה. 

אנחנו נפנה, הוועדה ואני כיושבת ראש הוועדה, אפנה לרשם העבודה ואבקש ממנו לערוך בדיקה מדוקדקת אם קיים קשר כזה, אפילו פרסונלי, בין פעילי להבה לבין עמותת חמלה. אני אבקש גם כן ממבקר המדינה שדרש בזמנו לערוך בדיקה נוספת, לערוך את הבדיקה לעומק.

אני חייבת לציין שאני בעצמי מסיימת את הישיבה הזו עם הרבה כאב בלב ודאגה אמיתית מזה שלא רואים את הקשר בין פרסומים של עמותה שמפיצה רעיונות כאלה לבין עצם העובדה שהיא מנהלת מקום שאמור להיות מקום מובל על ידי ערכים אוניברסליים, ערכים אנושיים, ערכים של זכויות נשים וחופש בחירה של נשים ונערות, והעצמת הנערות האלה ולא לשמור עליהן מהתבוללות.

אני עד כמה שידוע לי משרד הרווחה הוא משרד רווחה והוא לא משרד דת. ברגע שירצו לקדם ענייני דת שיפנו ויקבלו כספים ממשרד הדתות. 
תודה רבה, הישיבה נעולה. 
<הישיבה ננעלה בשעה 11:27.>

